KOMMISSIONENS AFGØRELSE

af 29. november 2011

om sikkerhedskrav, der i henhold til Europa-Parlamentets og Rådets direktiv 2001/95/EF skal opfyldes af de europæiske standarder for cykler, cykler til småbørn og bagagebærere til cykler

(EØS-relevant tekst)

(2011/786/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (1), særlig artikel 4, stk. 1, litra a), og

ud fra følgende betragtninger:

Det er i direktiv 2001/95/EF fastsat, at europæiske standardiseringsorganer fastlægger europæiske standarder. Disse standarder bør sikre, at produkter opfylder direktivets almindelige sikkerhedskrav.

I henhold til direktiv 2001/95/EF bør et produkt formodes at være sikkert, når det er i overensstemmelse med ikke-bindende nationale standarder, der gennemfører de europæiske standarder, hvis referencer er blevet offentliggjort af Kommissionen i Den Europæiske Unions Tidende.

I artikel 4 i direktiv 2001/95/EF fastsættes proceduren for udarbejdelse af europæiske standarder. Ifølge denne procedure skal Kommissionen fastsætte de specifikke sikkerhedskrav, som de europæiske standarder skal opfylde, og efterfølgende give de europæiske standardiseringsorganer mandat til at udarbejde sådanne standarder.

Kommissionen offentliggjorde ved beslutning 2006/514/EF (2) referencerne for de europæiske standarder EN 14764:2005 for by- og trekkingcykler, EN 14766:2005 for mountainbikes, EN 14781:2005 for racercykler og EN 14872:2006 for bagagebærere i Den Europæiske Unions Tidende.

CEN (Den Europæiske Standardiseringsorganisation) har meddelt, at de europæiske standarder EN 14764:2005, EN 14766:2005, EN 14781:2005 og EN 14872:2006 vil blive revideret. Efter revisionen kan referencerne til de nye versioner af disse standarder ikke offentliggøres i Den Europæiske Unions Tidende uden et mandat fra Kommissionen med fastsættelse af specifikke sikkerhedskrav.

Kommissionen bør derfor fastsætte specifikke sikkerhedskrav for cykler og bagagebærere til cykler med henblik på at give de europæiske standardiseringsorganer mandat til at udarbejde relevante europæiske standarder på grundlag af disse krav.

Små børn, der cykler, får typisk skader, når de leger eller cykler for hurtigt (4) , og de er særligt udsatte ved væltning, både fordi de udvikler deres motoriske færdigheder i takt med opvæksten, og fordi de skal lære at håndtere en cykel, herunder evnen til at undgå forhindringer, fodgængere eller andre cyklister. Disse faktorer, kombineret med børns højere tyngdepunkt, gør det svært at holde balancen.

Ifølge personskadedatabasen tegner børn i alderen 5-9 år sig for 37 % af alle cyklistulykker i EU (5) . Selv om trafikulykker udgør en betydelig del af disse ulykker, forekommer mange af ulykkerne i forbindelse med leg, f.eks. når børn kører ind i genstande eller andre personer eller simpelthen falder af cyklen. I Det Forenede Kongerige anslås det, at over 2 000 børn hvert år kommer på hospitalet efter en cykelulykke derhjemme og yderligere 21 000 efter ulykker i f.eks. parker eller på legepladser (6) .

Den europæiske standard EN 14765:2005 + A1:2008 indeholder sikkerhedskrav og prøvningsmetoder for småbørnscykler, som ikke er omfattet af legetøjsdirektivet (direktiv 2009/48/EF). Denne standard er imidlertid ikke understøttet af et mandat fra Kommissionen.

Derfor er det nødvendigt at fastsætte sikkerhedskrav og opfordre til, at der udvikles europæiske standarder, som stemmer overens med disse krav til småbørnscykler, som ikke anses for at være legetøj efter definitionen i legetøjsdirektivet (direktiv 2009/48/EF).

Når de relevante standarder foreligger, og forudsat at Kommissionen beslutter at offentliggøre referencerne i Den Europæiske Unions Tidende i henhold til proceduren i artikel 4, stk. 2, i direktiv 2001/95/EF, bør cykler, cykler til småbørn og bagagebærere til cykler, som opfylder disse standarder, formodes at opfylde det almindelige sikkerhedskrav i direktiv 2001/95/EF for så vidt angår de sikkerhedskrav, der er omfattet af standarderne.

VEDTAGET DENNE AFGØRELSE:

Artikel 1

I denne afgørelse forstås ved:

a) »cykel«: et tohjulet køretøj, som udelukkende eller hovedsageligt fremdrives af cyklistens muskelkraft, med undtagelse af køretøjer med to eller flere sadler

b) »cykel til småbørn«: en cykel med en maksimal saddelhøjde på over 435 mm og under 635 mm, som er beregnet til cyklister med en gennemsnitsvægt på 30 kg

c) »by- og trekkingcykel«: en cykel med en maksimal saddelhøjde på 635 mm eller derover, som er beregnet til brug på offentlig vej, herunder uasfalterede veje

d) »mountainbike«: en cykel med en maksimal saddelhøjde på 635 mm eller derover, som er beregnet til off road-kørsel i ujævnt terræn og kørsel på offentlige veje og offentlige stier, som er udstyret med et tilstrækkeligt forstærket stel og andre komponenter og typisk med brede dæk med grove slidbanemønstre og en lang række forskellige gearingsmuligheder

e) »racercykel«: en cykel med en maksimal saddelhøjde på 635 mm eller derover, som er beregnet til brug ved høj fart på offentlig vej. Sådanne cykler er typisk beregnet til anvendelse på asfalteret underlag

f) »bagagebærer til cykler«: en anordning eller beholder, med undtagelse af anhængere, som er monteret og permanent fastgjort over og/eller i nærheden af baghjulet (bagbagagebærer), eller forhjulet (forbagagebærer) på en cykel, og som udelukkende er beregnet til at bære bagage eller børn, der sidder i en barnestol.

Artikel 2

De specifikke sikkerhedskrav til cykler, cykler til småbørn og bagagebærer til cykler, som de europæiske standarder skal opfylde i henhold til artikel 4 i direktiv 2001/95/EF, fastsættes i bilaget til denne afgørelse.

Artikel 3

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

(1) EFT L 11 af 15.1.2002, s. 4.

(2) EUT L 200 af 20.7.2006, s. 35.

(3) EUT L 170 af 30.6.2009, s. 1.

(4) http://www.rospa.com/roadsafety/info/cycling_accidents.pdf.

(5) IDB-databasen 2006-2008.

(6) http://www.capt.org.uk/resources/talking-about-cycle-safety.

BILAG

DEL I

Specifikke sikkerhedskrav til cykler

AFSNIT 1

Sikkerhedskrav til alle typer cykler

1. Almindelige krav

Alle typer cykler skal være udformet, så de passer til den tilsigtede brugers cykleevner og fysiske tilstand. Der skal udvises særlig opmærksomhed ved udformningen af cykler til småbørn.

Risikoen for fysisk skade eller sundhedsskade ved kørsel på en cykel skal være så lille som muligt ved en rimeligt forudseelig anvendelse af produktet, som anses for acceptabel og i overensstemmelse med et højt beskyttelsesniveau for sundhed og sikkerhed.

De dele, som brugeren har adgang til under normal eller tilsigtet anvendelse, må ikke forårsage fysisk skade.

Brugerne skal informeres om mulige risici og farer, og om hvordan de kan undgås (jf. afsnittet produktsikkerhedsoplysninger).

Cykler skal være udstyret med lygter og reflekser for, bag og på siderne, som sikrer god synlighed for cyklen og cyklisten. Disse anordninger skal opfylde de bestemmelser, som gælder i det land, hvor produktet markedsføres.

Fabrikanten skal angive den anbefalede maksimale belastning (f.eks. vægt af cyklist og passagerer, bagage, bagagebærer osv.), som cyklen er konstrueret til.

Fabrikanten skal angive, hvorvidt der kan monteres bagagebærer og (eller) barnesæde på cyklen.

2. Fysiske egenskaber

Manøvrering

Den færdigsamlede cykel skal være stabil at manøvrere under kørsel, nedbremsning, drejning og styring. Det skal være muligt at styre cyklen med én hånd på styret (f.eks. ved afgivelse af håndsignaler), uden at cyklisten oplever manøvreringsbesvær eller bringes i fare.

Stabilitet

Alle cyklens dele skal være fremstillet, så de sikrer et stabilitetsniveau, der er foreneligt med den tilsigtede brugers normale anvendelse.

Det skal være muligt at styre cyklen med én hånd på styret (f.eks. ved afgivelse af håndsignaler), uden at cyklisten oplever manøvreringsbesvær eller bringes i fare. En cykel med last på bagagebæreren skal være stabil at manøvrere under kørsel, nedbremsning, drejning og styring.

Holdbarhed/materialetræthed

Alle cyklens dele skal være sikre for den tilsigtede bruger gennem hele produktets levetid. Hvis det er hensigtsmæssigt, skal disse dele være forsynet med slitageindikatorer med angivelse af grænser, inden for hvilke de skal udskiftes for at være fuldt funktionelle.

Vejrforholdenes (f.eks. regns) indvirkning på bremsesystemerne skal minimeres.

Bremsesystemer

En cykel skal være udstyret med mindst to uafhængige bremsesystemer. Mindst en skal fungere på forhjulet og en på baghjulet. Bremsesystemerne skal være konstrueret således, at de er sikre både under våde og tørre bremseforhold.

Hvorvidt det bageste bremsesystem betjenes af cyklistens hånd eller fod afhænger af lovgivningen, sædvaner eller præferencer i det land, hvortil cyklen leveres.

Skarpe kanter

Eventuelle blotlagte kanter, som kan komme i kontakt med brugerens krop under normal kørsel, anvendelse eller vedligeholdelse, må ikke være skarpe.

Fastklemning

Cykler må ikke udgøre nogen risiko for fastklemning, som konstruktionsmæssigt kan undgås.

Hvis der er risiko for fastklemning ved normal brug eller vedligeholdelse, skal det fremgå af brugsanvisningen/advarsler på cyklen.

Udragende dele

Udragende dele skal undgås, hvis de kan skade brugeren.

3. Mekaniske egenskaber

Foldemekanismer

Foldemekanismer skal være funktionelle, stabile og sikret mod utilsigtet åbning under brug og må ikke kunne forårsage skader.

Fastgørelseselementer

Alle fastgørelseselementer, skruer, eger og nipler, der anvendes på en cykel skal være nøjagtigt dimensioneret og lavet af et passende materiale for at undgå skader.

Alle fastgørelseselementer og skruer, der er placeret i områder af betydning for cyklens sikkerhed, skal sikres for at undgå utilsigtet løsnen.

Justerbarhed og betjeningsanordninger

Cykeldele, der er beregnet til justering i forhold til brugerens størrelse eller form, f.eks. sadlen eller styret, skal let kunne ændres, uden at kompromittere brugerens sikkerhed. I brugsanvisningen skal det relevante værktøj være specificeret under hensyntagen til den tilsigtede bruger. Alle betjeningsdele skal være let og sikkert tilgængelige under normale anvendelsesvilkår. De skal være fremstillet og monteret, således at brugeren kan opretholde kontrollen over cyklen. Navnlig skal cyklisten kunne bremse og skifte gear med mindst én hånd på styret.

4. Kemiske egenskaber

Ingen af de dele, som den tilsigtede bruger kommer i kontakt med, må udsætte vedkommende for toksicitetsfare, navnlig for så vidt angår børnecykler.

5. Prøvningsmetoder

Standarden skal specificere stabilitetsprøvninger og ydelsesprøvninger af maksimalbelastning, drivlinje, bremser, styreevne, steldeles holdbarhed samt materialetræthedsprøvninger.

6. Produktsikkerhedsoplysninger

Produktsikkerhedsoplysningerne skal være skrevet på sproget/sprogene i det land, hvor produktet sælges.

Der skal afgives produktsikkerhedsoplysninger for alle cykeltyper. Sådanne oplysninger skal være læselige, forståelige og så udtømmende som muligt, samtidig med at de er kortfattede.

Visuelle redskaber som f.eks. piktogrammer og illustrationer skal være meget synlige i produktsikkerhedsoplysningerne.

Sikkerhedsoplysningerne skal omfatte købsoplysninger, brugsanvisning, rengøring, kontrol og vedligeholdelse, mærkning og advarsler og skal henlede opmærksomheden på risici, som kan forventes at opstå og relevante forholdsregler for at undgå ulykker.

Sikkerhedsoplysningerne skal omfatte anvisninger af, hvordan reflekser og lygter skal placeres for at sikre maksimal synlighed i overensstemmelse med de gældende bestemmelser i det land, hvor produktet markedsføres.

Der må ikke være nogen uoverensstemmelse mellem de oplysninger, der leveres sammen med produktet, og produktets normale anvendelse.

Stellet skal på en tydelig og blivende måde være mærket med et fortløbende stelnummer på et klart synligt sted og skal omfatte navn og adresse på den erhvervsdrivende (eller dennes repræsentant), som samlede cyklen.

AFSNIT 2

Yderligere definitioner og sikkerhedskrav til bestemte cykler

For cyklerne i dette afsnit gælder ud over sikkerhedskravene i afsnit 1 en række yderligere krav, som er angivet nedenfor.

1. Cykler til småbørn

Den maksimale saddelhøjde og de gennemsnitlige vægtgrænser er baseret på antropometriske data (gennemsnitlig vægt og benlængde i forhold til alderen). For disse cykler gælder følgende krav:

— Der må ikke anvendes nogen form for quick release-anordning.

— Der må ikke være monteret tåremme eller tåklips.

— Forbremsernes bremsekraft skal være begrænset for at forhindre, at barnet mister kontrollen over cyklen pga. blokerende hjul.

— Det skal være muligt at montere eller afmontere støttehjul uden at løsne baghjulsakslens fastgørelse.

— Cykler til småbørn må uanset saddelindstilling ikke frembyde fare for fastklemning.

— Cykler til småbørn skal være udstyret med mindst to uafhængige bremsesystemer, en på forhjulet og en på baghjulet.

2. Mountainbikes

På mountainbikes skal alle sikkerhedskomponenter være konstrueret til at kunne modstå enhver kraftpåvirkning, som ved normal brug er højere end for andre cykeltyper (f.eks. vibrationer og stød forårsaget af ujævne veje, højere kraftpåvirkning af driv- og styrekomponenter og bremser) samt bremsefading.

3. Racercykler

På racercykler skal alle sikkerhedskomponenter være konstrueret til at kunne modstå enhver kraftpåvirkning, som ved normal brug er højere end for andre cykeltyper (f.eks. højere hastighed, højere kraftpåvirkning af driv- og styrekomponenter og bremser).

DEL II

Specifikke sikkerhedskrav til bagagebærere til cykler

1. Almindelige krav

Specifikke sikkerhedskrav til og prøvningsmetoder for bagagebærere til cykler skal sikre brugerens og et eventuelt transporteret barns sikkerhed. Produktet skal bestå prøvninger for at kontrollere dets stabilitet og holdbarhed samt dets modstandsdygtighed over for materialetræthed og temperatur.

2. Klassificering

Bagagebærere inddeles i klasser alt efter belastningskapacitet i overensstemmelse med den tilsigtede brug og det punkt på cyklen, hvor bagagebæreren fastgøres.

3. Størrelse

Bagagebærere, der er beregnet til at holde en barnestol, skal have en størrelse, der er hensigtsmæssig for denne anvendelsesform.

4. Stabilitet

Alle bagagebærerens dele skal være udformet således, at produktet sikrer tilstrækkelig stabilitet under den tilsigtede brugers normale anvendelse heraf.

Bagagebærerens dele være solidt samlet og fastgjort ved hjælp af de fastgørelsesanordninger, der medfølger eller specificeres af fabrikanten, og i overensstemmelse med fabrikantens anvisninger.

Alle fastgørelsesanordninger skal være nøjagtigt dimensioneret.

Vejrforholdenes indvirkning på en bagagebærers sikkerhed, skal minimeres.

5. Skarpe kanter

Blotlagte kanter, som kan komme i kontakt med cyklistens eller et transporteret barns krop under normal kørsel eller normal anvendelse og vedligeholdelse, må ikke frembyde risiko for skader. Fjederender skal være afrundet eller monteret med beskyttelseshætter.

6. Udragende dele

For at forhindre eller minimere risikoen for brugeren eller et transporteret barn, skal udragende dele enten undgås eller være hensigtsmæssigt konstrueret.

7. Synlighed

Produktet skal udformes, så det sikrer, at cyklen forbliver synlig ved anvendelse i mørke eller under dårlige sigtbarhedsforhold.

8. Produktsikkerhedsoplysninger

Uanset, om bagagebæreren sælges separat som ekstraudstyr eller allerede er monteret på cyklen, skal produktet mindst omfatte følgende forbrugeroplysninger:

a) hvordan og hvor bagagebæreren skal fastgøres på cyklen

b) bagagebærerens maksimale belastningskapacitet og en advarsel om, at denne belastning ikke må overstiges, skal på blivende vis være påført produktet

c) om bagagebæreren er egnet til fastgørelse af en barnestol

d) advarsel om, at bagagen skal placeres på sikker vis på bagagebæreren

e) advarsel om ikke at ændre bagagebæreren

f) advarsel om, at fastgørelseselementer skal sikres og kontrolleres hyppigt

g) advarsel om, at en belastet bagagebærer kan påvirke cyklens køreegenskaber (især med hensyn til styring og bremsning)

h) advarsel om at kontrollere, at bagage eller en barnestol, der er monteret på bagagebæreren, skal være sikkert fastgjort i overensstemmelse med fabrikantens anvisninger, og om at kontrollere, at der ikke er løse remme, som kan komme ind i hjulene

i) anvisninger om placering af reflekser og lygter, der sikrer synlighed under alle forhold, især når der f.eks. er placeret bagage på bagagebæreren

j) oplysninger om navn og adresse på fabrikant, importør eller en repræsentant, varemærke, model og produktionsbatchnummer eller -reference skal fremstå synligt, læseligt og på blivende vis på produktet